b'\n_START_ARTICLE_\nLiisa Linko-Malmio\n_START_PARAGRAPH_\nLiisa Elina Linko-Malmio (28. toukokuuta 1917 K\xc3\xa4kisalmi \xe2\x80\x93 8. joulukuuta 2017 Helsinki) oli suomalainen oopperalaulaja (sopraano) ja Sibelius-Akatemian laulun lehtori vuosina 1963\xe2\x80\x931984. H\xc3\xa4net tunnetaan Karita Mattilan opettajana._NEWLINE_H\xc3\xa4nen mukaansa on nimetty palkinto Liisa Linko-Malmio -palkinto, jota on jaettu vuodesta 2003._NEWLINE_Linko-Malmio opiskeli Suomen lis\xc3\xa4ksi Tukholmassa ja Lontoossa. H\xc3\xa4n oli kiinnitettyn\xc3\xa4 Kansallisoopperaan 1940\xe2\x80\x931943 ja 1945\xe2\x80\x931951 (Suomalainen ooppera) sek\xc3\xa4 1955\xe2\x80\x931960 (Suomen kansallisooppera). Bremenin oopperaan h\xc3\xa4n oli kiinnitettyn\xc3\xa4 1943 ja K\xc3\xb6\xc3\xb6penhaminan kuninkaalliseen teatteriin 1951\xe2\x80\x931955._NEWLINE_Linko-Malmion is\xc3\xa4 oli s\xc3\xa4velt\xc3\xa4j\xc3\xa4 ja pianisti Ernst Linko ja \xc3\xa4iti laulaja Lahja Linko. H\xc3\xa4nen puolisonsa vuodesta 1943 oli arkkitehti Veikko Malmio._NEWLINE_Liisa Linko-Malmion lauluoppilaita ovat olleet Karita Mattilan ohella muiden muassa Merja Wirkkala, Marjatta Airas, Satu Vihavainen, Margareta Haverinen, Raita Karpo, Kirsi Tiihonen ja Laura Pyrr\xc3\xb6. Linko-Malmio sai professorin arvonimen vuonna 1977.'